الرباط

الرباط (ب لعربية الرِّبَاطُ - ب لامازيغية ⵔⵔⴱⴰⵟ) مدينة ف الشمال لغربي د لمغريب ف لجيهة د الرباط سلا قنيطرة. هي لعاصمة د لمغريب من عام 1912م. بينها و بين مدينة سلا كاين واد بورݣراݣ لي كايخوي ف لمحيط لاطلسي، و اللي كيطلُو عليه بجوج. على حساب اخر احصاء دارتو المندوبية السامية للتخطيط ف عام 2014، العدد ديال الناس لي كيسكنو ف فالرباط هو 577. 827. التاريخ. دازو على سلا و الرباط بزاف ديال شعوب، بحال لفينيقيين و لقرطاجيين لي دارو سوق ديال تجارة معا سكان ديال لمنطقة. بعد منهم جاو رومان لي اسسو مستوطنة فبلاصة سوق و سماوها سلا كولونيا و لي مزال لاتار ديالها كاين فموقع شالة. اول تاسيس رسمي دمدينة الرباط بدا معا لمرابطين ف وقت يوسف بن تاشفين لي دار قلعة (سميتها دابا قصبة لوداية) باش يحبس لهجمات د لبرغواطيين. ف 1140 فلوقت دلامير تاشفين بن علي تحولات لقلعة لرباط تسما قصر بني تارݣة. قبل تّاريخ. تاريخ لقديم دالرباط ماكانش معروف بزاف، حيث ݣاع لباحثين ولمؤرخين اللي كانو خدمو على الرباط فاللول كانو متبعين التاسيس ديالها فتاريخ لوسيط وداكشي اللي جا مبعد. اول مرة غادي تكون لهضرة على شنو كان فالرباط فما قبل تاريخ هو فاش لقاو بصدفة شي عضوما د بنادم بالضبط لفك لتحتاني و طراف ديال لفك لفوقاني دلجمجمة عام 1933 فواحد لكاريير جا فلمنطقة دلقبيبات مابين الرباط و تمارة. عام 1934، حدد لباحت لفرانساوي جان مارسيل بلي هداك بنادم اللي تلقاو لعضوما ديالو كان هومو ايريكتوس. هاد ليحتيمال كيعني بلي كاين شي ناس اللي يقدرو يكونو سكنو فلمنطقة دالرباط ما بين 1. 9 د لمليون عام و 300. 000 عام قبل زيادة دلمسيح. ف 1942، قالو لباحتين لفرانساويين رولمان ونوفيل بلي هداك بنادم اللي تلقاو لعضوما ديالو عاش فلعصر بين الجليدي ريس - فورم، و للي بدا هادي 380. 000 عام. ف 1958/59 قال لباحث لفرانساوي قال بلي بنادم لي تلقا فالرباط هو تخليطة مابين هومو ايريكتوس بيكينينسيس و هومو نيانديرطالينسيس. هاد ليحتيمال كيعني باللي كاين شي ناس اللي يقدرو يكونو سكنو فلمنطقة د الرباط ما بين 350. 000 عام 35. 000 عام قبل زيادة دلمسيح. من بعد هاد ليكتيشاف، جاو باحتين وحداخرين باش يدرسو لمنطقة دالرباط. فلوقت اللي بداو خدمتهم، بدات لمدينة الجديدا دالرباط لي تانعرفو دابا تتبنا(لبني د الديور، د لعيمارات، د لقوادس… ) هاد لباحثين لقاو ادوات دلحجر ف بزاف دلبلايص فوسط لمدينة، وبالخصوص ف لبلايص الاثرية بحال: دوار الدوم، لغيران ديال دار سلطان، لهرهورة، والمناصرة وغيرها. هاد لادوات د لحجر لي تًلقاو تنسبو لبزاف د لحضارات لحجرية بحال: لخلاصة ديال هاد لابحاث كاملة هي بلي لبلاصة اللي فيها الرباط تسكنات هادي الاف السنين و دازو عليها بزاف د لحضارات قبل ماتولي الرباط هي لمدينة اللي تانعرفو دابا. تّاريخ لقديم. ف لفترة لقديمة، لمنطقة د الرّباط كانت معروفة ب سمية سالا، سيلا ؤلا شالة، ؤ كانت منطقة د تبادل تجاري معا لفينيقيين. التاريخ لوسطاني. ف عام 1150 دخلو لموحدين على يد عبد لمومن للمنطقة دالرباط بضبط لقلعة دبني تارݣة لي فيها ديور و جامع. تسمات ف اللًول ب لمهدية ومن بعد برباط الفتح. الهدف د لقصبة كان هو تحمي الجيوش لي كانت تتمشي فحملات دلجهاد للاندلس. يعقوب المنصور، لحفيد ديال عبد لمومن بغا يرد رباط لفتح عاصمة لدولة ديالو. من تما امر باش تتحصًن لمدينة بسوار مزيانة، و كبرها، وبنا فيها بزاف د لمعالم، بحال الجامع دحسان. مورا عام 1269، جات دولة لمرينية، و دخلات الرباط ف مرحلة د التراجع. ف 1515 كان زارها لمؤرخ لموريسكي الحسن الوزان، اللي كتب بلي ماكانتش فيها كتر من 100 دار مسكونة فديك لوقت. مورا ماخرج لمرسوم دفيليبي التالت ف 1609، لي طرد بيه لموريسكيين من لاندلس، مشاو بزاف منهم (13. 000 نسمة) سكنو فالرباط و اسسو مع الناس د سلا لجمهورية د بورݣراݣ. حيت سلا كانت قدم من الرباط، وحيث لموريسكيين هوما اللي عمًرو الرباط، تسمًات الرباط بسميت سلا الجديدة، وهي السمية اللي بقات معروفة بيها تال لقرن 19. التاريخ لمعاصر. ف 1912، مورا ما دخل ليستيعمار لفرانساوي، ردً ليوطي الرباط هي لعاصمة دلمغريب بلاصة فاس، اللي كانت دايرا بيها لقبائل لامازيغية اللي تاتحارب فرانسا. من مورا ليستيقلال ف 1956، بقات الرباط هي لعاصمة دلبلاد. ف 2012، تسجلو بزاف د لبلايص ف لمدينة دالرباط مع مواقع ترات لعالمي د ليونيسكو. ف 2013، جات الرباط هي التانية فالترتيب اللي دارتو سي ان ان على احسن الوجهات السياحية د عام 2013. جغرافيا. اوّل احصاء د سّكان تدار ف لمغريب مورا لسّتيقلال ف 1960، تّلقا فيه بلي كاينين 224. 901 لي ساكنين فالرباط، سوا مغاربا ولا اجانب.